Unnsern gar fruntlichen grusz erbietunge alles guten stets zcuvorn. Gestrenger und groszmechtiger herr, besunder gunstiger frundt und lieber nogbar. So denn uwer liebe umb unser bete willen den erbaren und vesten, unsern undersaszen Conradt von der Watlaw czu dienste hot uffgenommen und furschrifft laszen gnieszen, dancken wir uwer herlikeit und wollen das inn allem gut, wo wir konnen, gern verschulden. Also ouch uwer liebe sich in iren schrifften beclaget der abgesunderten unmilden Rewszen oberfall, roup, mordt, brandt an dem cristlichen folcke im reich zcu Sweden begangen, begert von uns hulff und beystandt, alsz wir das ordens und auch guter nagbarschafft halben pflichtich seyn wedir die ungloubigen Rewszen zcu fechten etc. Wir haben die angst und not, so uch, dem reiche und den cristenlanden an den enden czwinget, lange vernomen und sulchs an unsern heilgen vater den babst, den Romischen konigk, alle kurfursten und fursten der Dutschen nacion gelangen laszen, hulff, trost und rath der cristenheit zcu gute fynden mochten, wollen ouch durch unnser botschafft, die wir czu dem czoge koniglicher majestadt czu eren nach Rome gefertiget haben, die ding forder antragen laszen. Wern ouch gantz geneigt der billikeit nach uwer liebe zcu sulchen geschefften wedir die abgesunderten ungloubigen Rewszen hulff und beistandt zcu thun, werden aber durch forderunge des herrn koniges von Polan, deme wir nach innhalt eyner verschreibunge pflichtig sein wedir die Tattern und Turken hulff zcu thun, ouch von dem meister von Leifflandt wedir die Rewszen, den sie ouch keyns guten getrawen, vorhindert uwerm begir uff diszmol nicht stadt geben mögen. Ydoch czu wolgefallen uwer herlikeit und das die unsern guten willen magk vermerken, haben wir dem genanten Conradt von der Watlaw vergunst und czugelassen knechte und dinstlewte usz unserm landen zcu füren, dem reich zum besten, die wir doch selber alhir wol bedorffen. Deszgleich der gestrenge herr Ditrich von Slywen, ritter, unser undersaszen, uns gebeten und angelanget hot, ime vergonnen wolden, uff uwer liebe schriffte, ime bey Conradt zcugesandt, an dinst czihen mocht; wann her uns geliebt und nicht gerne usz unsernn landen wiszen, haben ime doch umb uwer liebe willen erloubt und bitten mit vleisz uwer herlikeith wolle hernn Ditrich lassen bevolen seyn, gunst und willen erczeigen seyns erlichen geslechts und unzwivel redlikeit, zovil einem manne mogelich ist in geschefften czu gebrauchen gnieszen moge. Das wollen wir inn allem gut verschulden vmb uwer liebe, die wir Gote bevelen. Datum Adress: Dem gestrengen und groszmechtigen hern Steyn Stuer, ritter, des reichs czu Sweden gubernatori, unserm bsundern gunstigen hern und guten frunde.